ΓΡΑΠΤΗ ΕΡΩΤΗΣΗ E-2016/98

υποβολή: Hiltrud Breyer (V) προς την Επιτροπή

(30 Ιουνίου 1998)

Θέμα: Παραδόσεις ουρανίου υψηλού εμπλουτισμού για τον αντιδραστήρα FRM II

Δυστυχώς οι ερωτήσεις της γραπτής ερώτησης E-1113/98(1) έμειναν αναπάντητες. Παρακαλώ να δοθεί απάντηση στις ακόλουθες ερωτήσεις:

1. Ανταποκρίνεται στην πραγματικότητα το γεγονός ότι το ουράνιο υψηλού εμπλουτισμού προβλέπεται αποκλειστικά για την χρησιμοποίηση στον αντιδραστήρα FRM II και δεν επιτρέπεται να διατίθεται εντός της Γερμανίας ή της ΕΕ;

2. Με ποια αιτιολόγηση δέχεται η ΕΕ δικαιώματα προέγκρισης για τη Ρωσία σχετικά με το ουράνιο υψηλού εμπλουτισμού, ενώ στις ΗΠΑ δεν δίδονται τέτοια δικαιώματα;

3. Σε ποιο στάδιο βρίσκονται οι συνομιλίες (επίσημες ή ανεπίσημες) μεταξύ της ΕΕ και της Ρωσίας σχετικά με μια πυρηνική συμφωνία πλαίσιο;

4. Έχει δώσει το Συμβούλιο εντολή για την έναρξη επίσημων διαπραγματεύσεων που αφορούν μια τέτοια συμφωνία; Εάν ναι, πότε και ποιο είναι το περιεχόμενό της;

5. Ποιες συνέπειες θα είχε η σύναψη συμφωνίας πλαισίου μεταξύ της ΕΕ και της Ρωσικής Κυβέρνησης στην αποτελεσματικότητα της διμερούς γερμανο-ρωσικής συμφωνίας; Θα διατηρούσε η Ρωσία το δικαίωμα προαπόφασης για τη χρήση και τη διάθεση των 1,2 τόνων ουρανίου υψηλού εμπλουτισμού για τον αντιδραστήρα FRM II;

Απάντηση του Sir Leon Brittan εξ ονόματος της Επιτροπής

(24 Ιουλίου 1998)

1. Το ουράνιο υψηλού βαθμού εμπλουτισμού (HEU) προβλέπεται αποκλειστικά για τον αντιδραστήρα έρευνας FRM II του Μονάχου. Ωστόσο, η παραγωγή στοιχείων του πυρηνικού καυσίμου μπορεί να πραγματοποιείται στη Γαλλία ή το Ηνωμένο Βασίλειο. Οι παραδόσεις HEU αποτελούν ιδιαίτερα εξειδικευμένες πράξεις και κατά συνέπεια η μεταστοιχείωση και η χρήση του στην Κοινότητα είναι στην πράξη περιορισμένες.

Ως προς αυτό το σημείο, το Αξιότιμο Μέλος του Κοινοβουλίου παραπέμπεται στην υπουργική δήλωση κοινής πολιτικής, που εξέδωσαν οι υπουργοί Εξωτερικών της Ευρατόμ στις 20 Νοεμβρίου 1984 (δημοσιεύθηκε ως έγγραφο της Διεθνούς Υπηρεσίας Ατομικής Ενέργειας (ΙΑΕΑ) με τον αριθμό INFCIRC/322). Η συμφωνία μεταξύ Γερμανίας και Ρωσικής Ομοσπονδίας πρέπει να συνάδει προς την ως άνω δήλωση, συμπεριλαμβανομένων των διατάξεων αυτής που διέπουν τη χρήση των συγκεκριμένων υλικών. Επιπλέον, όπως αναφερόταν ήδη στην απάντηση στη γραπτή ερώτηση του Αξιότιμου Μέλους του Κοινοβουλίου αριθ. Ε-1113/98, η Επιτροπή κατέληξε στο συμπέρασμα ότι η συμφωνία δεν περιλαμβάνει ρήτρες που παρεμποδίζουν, στην πράξη, την εφαρμογή της συνθήκης Ευρατόμ. Το ίδιο ισχύει και για την απαίτηση ελεύθερης κυκλοφορίας των πυρηνικών υλών εντός της Κοινότητας.

2. Η συμφωνία πυρηνικής συνεργασίας μεταξύ της Ευρατόμ και την Ηνωμένων Πολιτειών προβλέπει επίσης συνεργασία στον τομέα του πλουτωνίου και του HEU (παράρτημα Α της συμφωνίας). Αυτή η συνεργασία επίσης πραγματοποιείται με βάση τις επιμέρους εγκαταστάσεις. Επομένως, υφίσταται γενικότερα συνέπεια όσον αφορά τη συνεργασία για την παρακολούθηση των εγκαταστάσεων στην Κοινότητα, όπου πραγματοποιείται η μεταστοιχείωση.

3.-5. Για τη σύναψη γενικής πυρηνικής συμφωνίας πλαισίου διεξάγονται άτυπες διερευνητικές συζητήσεις, αλλά η Επιτροπή δεν έχει υποβάλει ακόμη σχετική πρόταση στο Συμβούλιο. Οι συνέπειες μιας τέτοιας συμφωνίας δεν είναι δυνατόν να προβλεφθούν, μέχρις ότου οριστικοποιηθεί το κείμενό της.

(1) ΕΕ C 354 της 19.11.1998, σελ. 65.